**PhDr. Peter Salner, DrSc.**

Vedecká rada SAV udelila Medailu SAV za podporu vedy aj PhDr. Petrovi Salnerovi, DrSc. dlhoročnému pracovníkovi Ústavu etnológie a sociálnej antropológie SAV. Do ústavu (vtedy ešte národopisného) nastúpil v roku 1975 ako interný vedecký ašpirant a odvtedy pôsobí v akadémii. Už svojou kandidátskou dizertačnou prácou (pod vedením medzinárodne uznávaného Adama Prandu) sa stal priekopníkom urbánno-etnologického výskumu na Slovensku, postupne však rozšíril svoje vedecké záujmy aj na sociálnu kultúru židovskej minority na Slovensku a v týchto oblastiach patrí dnes k našim najvýznamnejším odborníkom.

Spočiatku sa orientoval na oblasť sociálnej kultúry v prostredí mesta. O osobitnú pozornosť venoval i kultúre každodennosti, v historických aj súčasných súvislostiach. Na báze tohto výskumu sa zrodila pod jeho vedením úspešná kolektívna publikácia *Taká bola Bratislava* (1991), ocenená aj Cenou Egona Ervína Kischa, pozitívne prijatá aj širokou kultúrnou obcou. V tejto téme pokračoval aj v ďalších prácach publikovaných doma aj v zahraničí. Osobitne treba spomenúť monografiu *Premeny Bratislavy 1939–1993: Etnologický pohľad na dynamiku sociálnych procesov* (1998). Tieto diela boli taktiež progresívne etablovaním historicko-etnologického výskumu do vedeckého prostredia na Slovensku, k čomu prispeli aj vedecké projekty vedené dr. Salnerom, zapojené aj do medzinárodnej spolupráce.

Ďalší tematický okruh, ktorým sa P. Salner intenzívne zaoberal, boli otázky sociálnych vzťahov v mestskom spoločenstve. Problematika diverzifikácie, tolerancie a intolerancie, otázky etnických menšín sa objavujú vo viacerých čiastkových prácach a editorských počinoch. Tieto práce už boli súčasťou jeho hlbšieho záujmu o problematiku sociálnej kultúry Židov na Slovensku.

 Východiskovými boli jeho štúdie k otázkam židovskej identity. Zároveň sa podieľal na rozsiahlom výskume, z ktorého vznikol nielen ojedinelý fond výpovedí pamätníkov holokaustu, ale aj vedecky a ľudsky pôsobivá monografia *Prežili holokaust* (1997). Z celého radu prác upozorňujeme na vedecké knižné tituly, ktoré sa venujú súčasnej židovskej komunite: *Židia na Slovensku medzi tradíciou a asimiláciou* (2000), *Chatam Sofer Memorial* (2002, spoluautor), *(Môj) židovský humor. Židovský vtip a identita* (2002). V rokoch 2011-2020 P. Salner pokračoval v skúmaní židovskej identity a jej premien od 19. do 21. storočia, s dôrazom na obdobie po skončení druhej svetovej vojny a holokaustu, resp. po roku 1989. Svoje bohaté a jedinečné poznatky zosumarizoval v monografiách *Požehnaný spravodlivý sudca : súčasné formy židovského pohrebu*. Bratislava (2014), *Židia na Slovensku po roku 1945 : (Komunita medzi vierou a realitou)* (2016), *Židia na Slovensku po roku 1989 : (Komunita medzi budúcnosťou a minulosťou)* (2018), *Judaizmus v tradícii a súčasnosti : Premeny židovskej komunity v 19. – 21. storočí. Etnologický pohľad*. (2019). Skúmal aj medzigeneračnú komunikáciu v rodine, pripomínanie holokaustu v židovskej komunite, rovnako aj politiky spomínania na celoštátnej úrovni. Výsledky týchto výskumov publikoval v prácach *Rozprávanie a mlčanie* (2019 v spoluautorstve), *Holokaust okolo nás* (2020 v spoluautorstve).

Aktívny je Peter Salner aj v populárno-vedeckej tvorbe. Z rozsiahlej produkcie uveďme aspoň publikácie *Bratislavské kaviarne a viechy* (2006), *Mozaika židovskej Bratislavy* (2007), *Premeny židovskej Bratislavy* (2008), *Budúci rok v Bratislave* (2008) a *Minulý rok v Jeruzaleme* (2010).

P. Salner aktívne spolupracuje s občianskymi združeniami a mimovládnymi organizáciami. Bol jedným z iniciátorov vzniku Dokumentačného strediska holokaustu v Bratislave. Ako občiansky aktivista, ale aj ako reprezentant židovskej komunity sa angažoval pri rozvíjaní židovsko-kresťanského dialógu.

Vďaka odbornej zanietenosti, ale najmä zásluhou rozsiahlej a kvalitnej vedeckej práce a publikačnej činnosti, si PhDr. Peter Salner, DrSc. získal uznanie nielen slovenskej a zahraničnej vedeckej komunity, ale aj širokej verejnosti. Oprávnene ho možno zaradiť k najvýraznejším osobnostiam súčasnej slovenskej etnológie, čo by sme radi potvrdili aj odovzdaním Medaily SAV za podporu vedy, ktorá je jednou z najvyšších vyznamenaní SAV.